A4-0246/98

Päätöslauselma komission tiedonannosta neuvostolle ja Euroopan parlamentille yhteisön strategiasta ja periaatteista tieliikenteen telematiikan hyödyntämiseksi Euroopassa ja alustavia toimia koskevista ehdotuksista (KOM(97)0223 - C4-0239/97)

Euroopan parlamentti, joka

- ottaa huomioon komission tiedonannon (KOM(97)0223 - C4-0239/97),

- ottaa huomioon neuvoston 23. marraskuuta 1994 tekemän päätöksen 94/801/EY tutkimusta ja teknologista kehittämistä, esittely mukaan lukien, koskevasta erityisohjelmasta yleisesti kiinnostavien telemaattisten sovellusten alalla (1994 - 1998) ((EYVL L 334, 22.12.1994, s. 1.)) ja neuvoston 15. joulukuuta 1994 tekemän päätöksen 94/914/EY liikenteen alan tutkimusta, teknologista kehittämistä ja esittelyä koskevasta erityisohjelmasta (1994 - 1998) ((EYVL L 361, 31.12.1994, s. 56.)),

- ottaa huomioon neuvoston 24. lokakuuta 1994 antaman päätöslauselman liikennealan telematiikasta ((EYVL C 309, 5.11.1994, s. 1.)) ja 29. kesäkuuta 1995 antamansa päätöslauselman komission tiedonannosta liikenteen telematiikkasovelluksista ((EYVL C 183, 17.7.1995, s. 30.)),

- ottaa huomioon neuvoston 18. syyskuuta 1995 antaman asetuksen N:o 2236/95 Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä ((EYVL L 228, 23.9.1995, s. 1.)),

- ottaa huomioon neuvoston 28. syyskuuta 1995 antaman päätöslauselman telematiikan käyttöönotosta maantieliikenteessä ((EYVL C 264, 11.10.1995, s. 1.)),

- ottaa huomioon neuvoston 17. kesäkuuta 1997 antaman päätöslauselman maantieliikenteen telematiikan käyttöönotosta ja erityisesti sähköisestä maksujen keruusta ((EYVL C 194, 25.6.1997, s. 5.)) ja 17. kesäkuuta 1997 tehdyt neuvoston päätelmät,

- ottaa huomioon liikenne- ja matkailuvaliokunnan mietinnön sekä tutkimusta, teknologista kehittämistä ja energia-asioita käsittelevän valiokunnan lausunnon (A4-0246/98),

A. ottaa huomioon, että telematiikalla on keskeinen merkitys kestävän ja vakaan liikennepolitiikan kehittämisessä, tiedotuspalvelujen kehittämisessä ja tätä myöten tasapainoisen ja teknisesti edistyneen taloudellisen kasvun tukemisessa Euroopan unionissa,

B. ottaa huomioon, että telematiikka saattaa osoittautua vaikutukseltaan ratkaisevaksi kestävän ja turvallisen liikkuvuuden periaatteen toteuttamiselle tieliikenteessä sekä liikenteenohjauksen parantamisen vaatimuksiin vastaamiselle, jos lähtökohtana pidetään multimodaalisuutta,

C. ottaa huomioon, että alan tekninen edistys riippuu olennaisesti tutkimustoiminnan kehittämisestä ja siitä, että käyttövalmis teknologia otetaan samalla viivyttelemättä käyttöön,

D. katsoo, että jo tehdyt investoinnit on otettava huomioon suunniteltaessa tieliikenteen telematiikan edelleen kehittämistä ja sen yhdenmukaistamis- ja standardointiprosessia koskevaa yhteisön strategiaa,

E. katsoo, että on pyrittävä löytämään tyydyttävä tasapaino valmistajia, markkinanäkymiä sekä käyttäjien ja Euroopan kansalaisten olennaisten etujen suojelua koskevien vaatimusten välillä,

F. ottaa huomioon, että tutkimuksen viidennen puiteohjelman ja uuden Euroopan laajuisille verkoille myönnettävää yhteisön rahoitusta koskevan asetuksen hyväksyminen antaa mahdollisuuden muuttaa joiltakin osin yhteisön rahankäyttöä näillä aloilla,

G. katsoo, että uusien rahoitusnäkymien kannalta on aiheellista luoda tarvittavat yhteydet tieliikenteen telematiikan ja yhdistettyjä kuljetuksia koskevan telematiikan kehittämisen ja ympäristö- ja aluepolitiikan välille,

H. katsoo, että komission aloite- ja koordinointitoimintaan on yhdistettävä jäsenvaltioiden tehokkaampi tuki telematiikan käytön lisäämiseksi yhteisön tieliikenteessä, kaupunkialueilla, herkillä reittiosuuksilla sekä ajoneuvoissa;

1. On tyytyväinen siihen, että komissio on esittänyt erityisesti tieliikenteen telematiikkaa käsittelevän tiedonannon, ja on tietoinen siitä, että alan nopea teknologinen kehitys pakottaa komission seuraamaan muutosta uusin lainsäädäntöehdotuksin ja niihin liittyvin rahoitussopeutuksin;

2. Ei vastusta ehdotetussa strategiassa tehtyä viiden alueen valintaa, mutta katsoo, että komission ensisijaisten alueiden luetteloon olisi otettava viipymättä myös tavarakuljetukset, ja siinä olisi täsmennettävä paremmin julkisen liikenteen asema, jotta lisätään yhteisten kuljetusten soveltamismahdollisuuksia tieliikenteessä ja edesautetaan yhdistettyjä kuljetuksia käsittävien ketjujen muodostamista monia eri kuljetusmuotoja koskevien telematiikkasovellusten avulla; pahoittelee tässä yhteydessä, että sellaiset tärkeät telematiikan käyttöalat kuin tavarakuljetusten hallinta sekä kaupunkiliikenteen hallinta, seuranta ja ohjaus tai matkaa edeltävä ja matkan aikainen tiedotus ja opastus mainitaan komission ohjelmassa vasta «muihin» sovelluksiin kuuluvina;

3. On tyytyväinen alaa koskevan sopimuksen tekemiseen ja pitää ehdottoman välttämättömänä sellaisen liikennetietojen keräys-, vaihto- ja jakelujärjestelmän käyttöönottoa, jossa otetaan huomioon Euroopan monikielisyys ja jolla taataan, että muuta satelliitti- ja digitaalisten sovellusten kehittynyttä teknologiaa täydennetään sillä kaikin mahdollisin tavoin;

4. Pitää erittäin tärkeänä sitä, että otetaan huomioon telematiikan käytön puuttumisesta aiheutuvat kustannukset ja pyritään hyödyntämään kaikin tavoin niitä tieliikenteen telematiikan puolia, joilla tietoyhteiskunnassa voidaan myötävaikuttaa merkittävästi Euroopan kansalaisten elämänlaadun parantamiseen, koska ne ovat omiaan vähentämään ruuhkia ja ajoneuvojen kaasupäästöistä aiheutuvaa ilman pilaantumista, parantamaan tieliikenteen turvallisuutta ja edistämään yhdistettyjä kuljetuksia ja multimodaalikuljetusten kehittämistä;

5. Pyytää komissiota ja jäsenvaltioita suosimaan työntekijöiden elinikäisen koulutukseen tehtäviä investointeja, jotta lujitetaan eurooppalaisen teollisuuden ja tieliikenteen telemaattisten palvelujen kilpailukykyä ja myötävaikutetaan uusien työpaikkojen syntymiseen kehittyneen teknologian aloille; pitää työmarkkinaosapuolten, paikallisviranomaisten ja koulutusalan osallistumista olennaisen tärkeänä uusille tieliikenteen telematiikan teknologioille ja sen sovelluksille avoimen kulttuurin levittämiseksi Euroopassa, esimerkkinä kansalaisille/matkailijoille tarjottavat tiedotuspalvelusovellukset;

6. On tietoinen siitä, että teknisen kehityksen nopeuden huomioon ottaen Euroopan unionin kilpailukyvyn turvaamiseksi on painotettava tutkimusta; kehottaa tämän vuoksi komissiota tukemaan edelleen tieliikenteen telematiikkasovellusten tutkimusta ja pitää tarpeellisena entistä suurempien taloudellisten varojen varaamista tätä varten tutkimuksen viidennen puiteohjelman alakohtaisissa erityisohjelmissa;

7. Pyytää komissiota rohkaisemaan tehokkaaksi havaittujen tieliikenteen turvallisuutta koskevien telemaattisten järjestelmien käyttöön kaikkialla Euroopassa, kuten onnettomuuksista varoittavat järjestelmät ja muut järjestelmät, joissa käytetään muuttuvia opasteita (VMS);

8. On tyytyväinen tuloksiin, joita on saavutettu eurooppalaisissa alueellisissa hankkeissa, jotka kattavat suuren osan Euroopan unionin alueesta ja erityisesti korkean liikennetiheyden rajavyöhykkeet; katsoo, että kokeiluvaihe on edennyt riittävän pitkälle telematiikan sovellusten tehokkaan käytön mahdollistamiseksi samoilla alueilla, ja kehottaa komissiota ja neuvostoa varmistamaan, että käyttövaiheeseen siirrytään vuoteen 2001 mennessä;

9. Pyytää tätä varten jokaista jäsenvaltiota nimeämään mitä pikimmin liikennetiedotuksen hallinnoinnista vastaavan kansallisen tahon perustan luomiseksi maiden väliselle tehokkaalle ja hyödylliselle liikennetietojen vaihdolle ja raportoinnille yhteensopivien kansallisten ja rajat ylittävien eurooppalaisten telematiikkapalvelujen pohjalta; kehottaa neuvostoa sisällyttämään tämän kysymyksen omiin ensisijaisiin tavoitteisiinsa ja edistämään sen pikaista ratkaisemista kyseisten maiden välillä;

10. Pyytää komissiota antamaan jäsenvaltioille asiaa koskevat suuntaviivat sekä tarpeellista hallinto- ja rahoitustukea, jotta liikennetiedotuksen hallinnan alan eurooppalaisissa alueellisissa hankkeissa voidaan siirtyä käyttövaiheeseen;

11. Pitää välttämättömänä taata, että liikenteenhallintakeskukset sijoittuvat liikennemäärien mukaan tasapainoisesti ja sopusuhtaisesti koko unionin alueelle, ja vaatii avoimesti jäsenvaltioita ja komissiota suosimaan sellaisten telemaattisten järjestelmien rahoittamista, joita toteutetaan rakennerahastojen tavoitteiden kohdealueisiin kuuluvilla syrjäisillä ja kaupunkialueilla, ja käyttämään myös Euroopan laajuisiin verkkoihin osoitettuja budjettikohtia;

12. Kehottaa jäsenvaltioita ja paikallisviranomaisia huolehtimaan siitä, että muiden jäsenvaltioiden kanssa yhteensopivaa telematiikkaa käytetään Euroopan unionin suuntaviivojen mukaisesti eri liikennemuotojen kanssa antamalla käytettäviksi taloudelliset varat tätä tarkoitusta varten ja luomalla tarvittavan oikeudellisen kehyksen;

13. Kehottaa neuvostoa tutkimaan kaikki seuraukset, jotka aiheutuvat liikennetiedotusta ja liikenteen valvonnasta eurooppalaisessa ja rajat ylittävässä mittakaavassa, julkiset palvelut mukaan lukien, ja tekemään aloitteita sen välttämiseksi, että oikeudelliset esteet voisivat haitata älykkäitä järjestelmiä ja yksityisiä palveluita unionin alueella;

14. Kehottaa komissiota vaatimaan, että yhteisön rahoittamista TTK-hankkeista ja tieliikenteen telematiikan käyttöönotosta, kuten Euroopan laajuisista tieverkoista, tehdään tarvittaessa asianmukainen liikenneturvallisuusarviointi;

15. Kehottaa komissiota jatkamaan työtään elektronisen maksujen perinnän (electronic fee collection) alalla noudattaen menettelytapaa, jolla pyritään yhteentoimivuuteen mahdollisimman pienin rakennesopeutuskustannuksin Euroopan unionissa, ottamalla huomioon jo toimivat ja laajimmin käytetyt järjestelmät sekä tähtäämään eritoten niiden yhdenmukaistamiseen; on tietoinen siitä, että tällä alalla tilanne vaihtelee eri jäsenvaltioissa eikä ole helposti yhdenmukaistettavissa;

16. Pitää ratkaisemaan tärkeänä telematiikan standardoinnin johdonmukaista kehittämistä eurooppalaisen teollisuuden aseman puolustamiseksi; vaatii erityisesti, että

a) CEN TC 278 -työohjelmaa tieliikenteestä päivitetään viitaten alueisiin, jotka komissio on nimennyt antamassaan tiedonannossa (KOM(97)0223), ja lisäksi tavarakuljetusten, julkisen liikenteen sekä haitallisten ja vaarallisten kuljetusten alalla;

b) eurooppalaiset edut ovat vahvemmin edustettuina Kansainvälisessä standardoimisjärjestössä (ISO);

c) eurooppalainen teollisuus osallistuu vastuullisemmin standardointiprosessiin avoimuusperiaatteen ja avoimen kilpailun periaatteen mukaisesti; komission on valvottava koko standardointiprosessia, annettava enemmän rahoitus- ja teknistä apua tällaisen strategian toteuttamiseksi ja tiedotettava säännöllisesti parlamentille ja neuvostolle saavutetusta edistyksestä;

17. Ottaa huomioon käyttäjän ja telematiikkalaitteiden välisen yhteyden (käyttöliittymä) kehittämisessä saavutetun edistyksen ja kehottaa komissiota jatkamaan tiedonannossaan viitoittamallaan linjalla asettamalla etusijalle aloitteet, joilla pyritään lisäämään ajoneuvojen turvallisuutta ja ajomukavuutta;

18. On tyytyväinen tuloksiin, joita on saavutettu tähän mennessä valmisteltaessa eurooppalaista kannanottoa käyttöliittymän periaatteista ajoneuvoihin asennettavaa tieto- ja viestintäjärjestelmää varten; kehottaa komissiota laatimaan suuntaviivat uusien tuotteiden suunnitteluun ja testaukseen soveltuville menettelyille, jotta varmistetaan vastaavuus periaatteita koskevan kannanoton kanssa; kehottaa komissiota harkitsemaan ehdotuksen tekemistä pakollisesta periaatteita koskevan kannanoton noudattamisesta;

19. Kehottaa komissiota asettamaan jatkossakin etusijalle aloitteet, joilla pyritään lisäämään kuljettajan turvallisuutta ja ajomukavuutta, ja teettämään viidennen puiteohjelman osana tutkimusta sen yhteyden tunnistamiseksi, joka vallitsee käyttöliittymän suoritustason ja liikenneturvallisuusvaikutusten välillä, jotta voidaan mahdollisesti luoda ajoneuvoihin asennettavalle käyttöliittymälle suorituskykyä mittaaviin kriteereihin perustuvia standardeja;

20. Tukee komission aikomusta pitää turvallisuusnäkökohtia ehdottaman ensisijaisina ajoneuvoihin asennettavien telematiikkalaitteiden näyttöjen ja ajoneuvon ohjauslaitteiden osalta; pyytää komissiota vahvistamaan sitovat vähimmäisvaatimukset; muistuttaa, että yhdenmukaistamistoimet eivät saa olla ristiriidassa turvallisuusvaatimusten kanssa ja kehottaa komissiota lisäksi kannustamaan monikielisyyteen laitteita kehitettäessä;

21. Kehottaa teollisuutta kehittämään ajoneuvoon asennettavan telemaattisen järjestelmän, joka antaa ulkoisten tekijöiden ja ajotavan yhteisvaikutuksesta tiedon mahdollisimman pienestä energiankulutuksesta tai edistää sitä;

22. Pyytää tekemään Euroopan tasolla sekä kansallisella ja paikallistasolla lainsäädännöllisiä ja muita aloitteita, joissa ajoneuvojen turvallisuus ja ajomukavuus asetetaan etusijalle ja joissa otetaan huomioon teollisuuden, viranomaisten ja käyttäjien edut sekä erityisesti kaikkein heikoimmassa asemassa olevat tienkäyttäjät (esimerkiksi jalankulkijat, pyöräilijät ja moottoripyöräilijät) sekä vammaiset;

23. Kehottaa komissiota tekemään tarpeen mukaan ehdotuksia asetuksiksi sen varmistamiseksi, että ajoneuvot olisi varustettava teknisesti käyttövalmiilla välineillä, joilla pystytään parantamaan niiden turvallisuutta; pyytää komissiota laatimaan tällaisia ehdotuksia yhteistyössä jäsenvaltioiden tieliikenteen turvallisuudesta vastaavien viranomaisten kanssa sekä kuulemaan teollisuutta ja kuluttajajärjestöjä;

24. Pyytää komissiota laatimaan työsuunnitelman liikkumisoikeuden toteutumisen varmistamiseksi; tähän osallistuisivat julkishallinto, palvelujen tarjoajat sekä toimijat, joita asia koskee välillisesti, kuten vakuutuslaitokset; pyytää, että komissio ja jäsenvaltiot noudattavat maksuttomuuden ja yleisyyden periaatteita, joita sovelletaan sellaisiin peruspalveluihin, joiden avulla kaikille Euroopan unionin kansalaisille tarjoutuu tasapuolinen mahdollisuus käyttää ainakin seuraaviin aihepiireihin kuuluvia palveluja:

- hätätilanteet,

- ylikuormitetut liikenneverkot,

- vaarallisten aineiden kuljetukset,

- säätiedotus;

25. Pitää olennaisen tärkeänä myötävaikuttamista kestävän ja turvallisen liikkuvuuden toteuttamiseen telematiikan sovellusten koko valikoimaa hyväksi käyttäen ja lisäämällä esimerkiksi tienkäyttömaksujen soveltamista heikommassa asemassa olevilla osuuksilla, runsaasti liikennöidyillä kaupunki- tai teollisuusalueilla ja luonnonsuojelualueilla;

26. Pitää mahdollisena sitä, että pelkällä telematiikan käytöllä (tehokkuuden ja kapasiteetin lisäämiseen) ilman asianmukaisia tukitoimia syntyy vaara, että liikenne jakautuu tasaisesti 24 tunnin osalle ja ihmiset ja ympäristö joutuvat elämään jatkuvasti melko suuren liikennetiheyden oloissa; tämä vaikutus, joka ei ole suinkaan toivottava, olisi estettävä asianmukaisin toimin;

27. Kannustaa yksityisiä toimijoita, pienet ja keskisuuret yritykset mukaan lukien, osallistumaan neuvontapalveluiden tuottamiseen tienkäyttäjille ennen matkaa ja sen aikana ja tunnustaa matkailunedistämisen ja vapaa-ajantoimintojen huomattavan merkityksen, ovathan ne taloudellisen kasvun aloja ja uusien työpaikkojen luojia;

28. Pyytää komissiota huolehtimaan siitä, että tietoyhteiskunnan kehittymisen myötä kansalaisista kerätyt tiedot pidetään luottamuksellisina, ja kehottaa komissiota pohtimaan menettelytapoja tämän periaatteen noudattamisen valvomiseksi Euroopan unionin tasolla;

29. Pyytää komissiota ja jäsenvaltioita kiinnittämään suurempaa huomiota sekä myöntämään enemmän rahoitusta liikkuvuuteen liittyvän telematiikan käytön tukemiseksi viidennessä puiteohjelmassa Euroopan laajuisia verkkoja koskevan varainhoitoasetuksen nojalla kansainvälisen kilpailun edistämistä sekä talouden ja työllisyyden tasapainoisen kehityksen turvaamista varten;

30. Kehottaa puhemiestään välittämään tämän päätöslauselman neuvostolle, komissiolle ja alueiden komitealle sekä jäsenvaltioiden hallituksille ja parlamenteille.